Duell

**Duell** ehk **kahevõitlus** on duellireeglite alusel peetav võitlus, mille aluseks on ühe osapoole väljakutse talle endale või kolmandale isikule suunatud solvangu tõttu. Tänapäeval on duellid haruldased. Duelli eesmärk oli kaitsta ja taastada au. Duelle peeti satisfaktsioonivõimeliste isikute vahel (aadlikud, ohvitserid, akadeemilised isikud jne).

## Duellirelvad
* nuga, kinžall või pistoda
* mõõk (eelistati kasutada Prantsusmaal, Hispaanias ja Itaalias)
* saabel (eelistati kasutada Austria-Ungaris ja Saksamaal)
* rapiir
* püstol

## Kuulsaid duellante
*Otto von Bismarck, Saksamaa riigikantsler
*Aaron Burr, USA asepresident
*Aleksandr Gribojedov, vene proosakirjanik ja luuletaja
*Aleksandr Gutškov, Venemaa keisririigi III Riigiduuma esimees
*Alexander Hamilton, USA esimene rahandusminister
* Mihhail Lermontov, vene kirjanik
* Aleksandr Puškin, vene proosakirjanik ja luuletaja
* Otto Skorzeny, NSDAP kaitsemaleva Schutzstaffel diversiooniüksuse juht
* Friedrich Walter, duellil hukkunud Tartu üliõpilane

## Duellid Eestis
1935. aasta 1. veebruaril jõustunud kriminaalseadustiku järgi (eriosa 24. peatükk) oli kahevõitluse pidamine karistatav kuni üheaastase vanglakaristusega (§ 443). 

#### Duellid Tartus
Tartus oli üks peamisi duellide toimumiskohti Vorbuse mets. 9. aprillil 1924. aastal pidasid Tartus kahevõitluse Eugen Villmann (korporatsioon Vironia) ja Bruno von Weymarn (korporatsioon Estonia). Kahevõitluse paigaks valiti Tartus Jakobi 39 maja aed. Päikesetõusul kogunesid aeda Villmann ja Weymarn koos sekundantide Ilmar Parise ja Heinrich Nerlingi, duelli juhataja Theodor Girgensoni ning kahe arstiga. Esimesena tulistas Villmann, kuid ei tabanud Weymarni. Seejärel tulistas Weymarn ja tabas Villmanni vasakusse puusa. Villmann toimetati kella 7 paiku hommikul Mellini kliinikusse. Juhtumit uuris politsei ja sellele järgnes kohtuprotsess. See oli esimene kord Eesti Vabariigis, kui duellandid istusid süüpingis. Kohtu all olid korporatsioon Estonia liikmed Weymarn, Nerling ja Girgenson ning Vironia liige Paris. Weymarni süüdistati Villmanni eluohtlikult haavamises ning teisi selles, et nad kahevõitlust ei takistanud. Kolmveerandtunnise arutelu järel määrati Bruno von Weymarnile kaheksa kuud kindlusvangistust. Teised kaebealused mõisteti õigeks. 

Viimane duelli tõttu hukkunud Tartu üliõpilane oli Friedrich Walter, kes suri 20. veebruaril 1933. aastal kahevõitlusest saadud haavade pärast. See duell peeti 18. veebruaril 1933. aastal Oswald Schmidtiga. 7. veebruaril 1934. aastal tahtsid Vorbuse metsas duelli pidada Heinrich Schwarz ja Fred Kuus, kuid neid takistas kriminaalpolitsei.

#### Duellid Tallinnas
28. septembril 1926. aastal pidasid Tallinna lähedal kahevõitluse Roman Budberg ja Erich Engelhardt. Budberg sai kuulist riivata ja Tallinna-Haapsalu rahukogu määras mõlemale osapoolele tingimisi karistuse.

31. märtsil 1918 tõmbas Tallinna linnavalitsuse juriskonsult August Peet 3. jalaväepolgu joobnud lipnikult Ralf Adamsilt õlakud maha. Järgmisel päeval käis Adams Peedi juures vabandamas. 3. aprillil kutsus polguülem Peeter Kann kokku ohvitseride kogu, mis otsustas Adamsi satisfaktsiooni mittenõudmise eest ohvitseride kogust ja Eesti sõjaväest välja heita ja August Peedi välja kutsuda. Loosi alusel sai õiguse esimesena Peedile väljakutse esitada lipnik August Klasmann. Sekundant Gustav Jonson viis duellikutse Peedile koju, kuid viimane ei võtnud väljakutset vastu. Seepeale pani ohvitseride kogu 9. aprillil "adv. Peet'i kui auutu isiku" boikoti alla.

Eestlastevahelised avalikud auvahekorrad (nt Johan Pitka ja Karl Asti vahel, Johannes Zimmermanni ja Jüri Uluotsa vahel, Artur Tupitsa ja Leopold Johansoni vahel) ei viinud kahevõitluseni. Asjad, mida ei lahendanud riigikogu või üliõpilaste aukohus, lahendati mensuuriga.

#### Protseduur
Auvahekordi lahendati kahevõitluse teel ainult üliõpilas- ja ohvitserkonnas, kus see oli väheste eranditega kombeks. Kahevõitlus ei olnud sunduslik, kuid isik, kes oli kord osalenud kahevõitluses, ei saanud end hiljem antiduellandiks nimetada. Kahevõitlusele eelnes tavaline auvahekorra lahendamise menetlus aukohtus. Kahevõitlust peeti tavaliselt mõõkade (rapiiride) ja harvem püstolitega (eriliste eestlaetavate duellipüstolitega). Relvad valis solvatu (väljakutsuja). Kahevõitlus tuli pidada võimalikult kiiresti, kui puudusid mõjuvad põhjused selle edasilükkamiseks. Sõja ajal lükati duellid edasi kuni rahu sõlmimiseni.

Vastaste volinike ehk sekundantide kohus oli teha kõik, et konflikt lahendada rahumeelselt. Kui see ei olnud võimalik, tuli määrata võitlustingimused. Kokku ei tohtinud leppida võitlust elule ja surmale, vaid ainult võitlusvõimetuseni. Kui võitlustingimusi ei oldud kindlaks määratud ja võitlus toimus ilma sekundantide juuresolekuta, ei olnud see avaliku arvamuse ega seaduse silmis kahevõitlus.

Kõige kahevõitlusel toimuva eest vastutasid sekundandid. Korda rikkunud sekundanti võis asendada. 

Sekundandid pidid kasvõi oma elu ohtu seades võitluse silmapilkselt katkestama, kui duellil rikuti võitlusreegleid: üks pool sai mõõgavõitlusel haavata, keegi kaotas relva või see kukkus maha. 

Sekundandid ja kõik teised asjaosalised pidid oma ausõnaga kahevõitlusest vaikima. Ainult kohtu ees tuli tunnistada täielikku tõtt.

Kahevõitlusega, sõltumata selle tulemusest, loeti konflikt lahendatuks ja vastased kohtlesid teineteist edaspidi nii, nagu poleks midagi juhtunud.

### Mensuur
Mõõgaga oli lubatud ainult lüüa. Torked olid keelatud ja neid peeti võrdväärseks hariliku tapmiskatsega.

Mensuuril viibisid erapooletu isik, mõlema poole sekundandid, kummagi poole kaks tunnistajat ja kaks arsti. Kui keegi puudus, jäi duell pidamata. Pealtvaatajatena võisid kohal viibida kõik oma organisatsiooni liikmed. 

Võitlejad kandsid erilist kaitseriietust (takelaaži).

Võitlusväljale astudes tervitasid vastased ja sekundandid üksteist viisakalt. Vastased pidid enne vaikima.

Võitlust juhtis erapooletu isik koos mõlema poole sekundantidega. Enne võitluse algust tegi erapooletu vastastele veel kord ettepaneku leppida ja tuletas meelde, et võitlus on seadusvastane (tegelikult oli leppimine siis juba välistatud). Seejärel kohustas ta vastaseid oma au nimel kinni pidama võitlustingimustest: mitte lüüa enne ega pärast vastavat komandot ning mitte torgata. Ise kohustus ta võitlust erapooletult juhtima oma parima arusaamise ja südametunnistuse järgi.

Võitlus algas komando järel ja kestis seitse, raskematel juhtudel kuni 14 käiku. Võitluse võis lõpetada ka varem, kui üks pooltest sai haavata niivõrd raskelt, et ei olnud arsti hinnangul võimeline enam võitlust jätkama.

### Püstoliduell

Kummalgi poolel pidi olema kaks sekundanti. Kõrvalistel isikutel oli juuresviibimine keelatud. Püstolitega varustati ka sekundandid, et nad saaksid vajadusel oma mandanti kaitsta.

Püstolid laadis võitlusväljal vastase sekundant. Laadimist kontrollis võitleja enda sekundant ja ulatas püstoli laskevalmilt võitlejale.

Vahemaaks võeti harilikult 20–30 sammu, kunagi mitte alla 15 sammu.

Tulistada lubati ainult jalgadesse, väga raskete solvangute eest ka üle kogu keha. 

Harilikult lasti üks kord, mitte kunagi üle kolme korra. 

Pärast ettevalmistusi ja viimast lepituskatset andis erapooletu käskluse "Tuld!" ja luges kolmeni. Tulistada võis ühe ja kolme vahel. Enne ühte või pärast kolme oli laskmine rangelt keelatud. Selle rikkujat peeti mõrtsukaks. Sekundandid pidid seda takistama ja vajadusel tulistama võitlusreeglite rikkujat. 

Kahevõitlus loeti lõpetatuks pärast tulistamisaja möödumist, olenemata sellest, kas osapooled tegelikult tulistasid või mitte.

## Duellid Nõukogude Liidus
1925. aastal peeti Punaarmees 99 duelli, millest 70 lõppes vähemalt ühe osapoole surmaga.

## Vaata ka
* Kindlusvangistus

## Viited

## Välislingid

* Mensuurid vana Tartu kommaani järgi